Source: https://www.najpravo.sk/rady-a-vzory/vzory-rozhodnuti-sudu/uznesenia/o/nepriznanie-oslobodenia-od-sp-z-dovodu-nepreukazania-majetkovych-pomerov-138-osp-vzor-uznesenia.html
Timestamp: 2020-02-28 22:08:07+00:00
Document Index: 16288991

Matched Legal Cases: ['§ 138', 'súd ', 'Súd ', 'súd ', 'súd ', 'Súd ', '§ 138', 'súd ', 'súd ', '§ 120', 'Súd ', 'Súd ', '§ 138', 'Súd ', 'Súd ', 'súd ', 'súd ']

Nepriznanie oslobodenia od SP z dôvodu nepreukázania majetkových pomerov § 138 OSP (vzor uznesenia) | O | Najprávo.sk - najlepší právny poradca
16.3. 2011, 17:39 | Edmund Horváth
1C/44/2010-8
5544778896
Okresný súd v XY v právnej veci navrhovateľky XY proti odporcovi XY o XY o návrhu navrhovateľky na oslobodenie od súdnych poplatkov takto
Súd navrhovateľke oslobodenie od súdnych poplatkov n e p r i z n á v a .
Navrhovateľka podala dňa ... na tunajší súd návrh na rozvod manželstva, v ktorom zároveň požiadala súd o oslobodenie od platenia súdnych poplatkov, pričom uviedla, že doklady svedčiace o jej nepriaznivom sociálnom postavení prikladá v prílohe. K návrhu však neboli priložené.
Súd následne vyzval navrhovateľku na preukázanie osobných, majetkových a rodinných pomerov. Navrhovateľka ani napriek výzve svoje osobné, majetkové a rodinné pomery nepreukázala a na výzvu súdu, ktorú riadne prevzala dňa ..., vôbec nereagovala.
Podľa ust. § 138 ods. 1 O. s. p. na návrh môže súd priznať účastníkovi celkom alebo sčasti oslobodenie od súdnych poplatkov, ak to pomery účastníka odôvodňujú a ak nejde o svojvoľné alebo zrejme bezúspešné uplatňovanie alebo bránenie práva. Ak nerozhodne súd inak, vzťahuje sa oslobodenie na celé konanie a má i spätnú účinnosť; poplatky zaplatené pred rozhodnutím o oslobodení sa však nevracajú.
Podľa ust. § 120 ods. 1 O. s. p. účastníci sú povinní označiť dôkazy na preukázanie svojich tvrdení. Súd rozhodne, ktoré z označených dôkazov vykoná. Súd môže výnimočne vykonať aj iné dôkazy, ako navrhujú účastníci, ak je ich vykonanie nevyhnutné pre rozhodnutie vo veci.
Pod pojmom pomery účastníka v zmysle ust. § 138 ods. 1 O. s. p. sa považujú spoločensko-ekonomické podmienky, v ktorých žije a pôsobí, jeho majetkové, zárobkové možnosti, počet osôb, ktoré je poplatník povinný podľa zákona vyživovať a jeho oprávnené potreby. Súd sa teda pri skúmaní majetkových pomerov účastníka, ktorý požiada o oslobodenie od súdnych poplatkov neobmedzuje len na skúmanie príjmov tohto účastníka, ale skúma jeho pomery komplexne.
Súd preskúmal návrh navrhovateľky na oslobodenie od súdnych poplatkov a dospel k záveru, že navrhovateľka v danom prípade nepreukázala dôvodnosť tohto návrhu, keďže na výzvu súdu nepreukázala svoje osobné, majetkové a rodinné pomery, preto súd nemohol skonštatovať, že pomery navrhovateľky oslobodenie od súdnych poplatkov odôvodňujú. Vzhľadom k tomu súd návrh na oslobodenie od súdnych poplatkov považoval za nedôvodný a navrhovateľke oslobodenie od súdnych poplatkov nepriznal.